Safe & Sound (Taylor Swiftin kappale)

**Safe & Sound** on yhdysvaltalaisen laulaja-lauluntekijä Taylor Swiftin kappale, jolla on mukana myös yhdysvaltalainen folkyhtye The Civil Wars. Kappale on mukana elokuvassa *[[Nälkäpeli (elokuva)|Nälkäpeli]]* (2012) ja sen soundtrack-albumilla *[[The Hunger Games: Songs from District 12 and Beyond]]*. Kappaleen ovat kirjoittaneet Swift, T Bone Burnett ja The Civil Warsin Joy Williams ja John Paul White. Burnett tuotti levytyksen.

”Safe & Sound” julkaistiin singlenä 26. joulukuuta 2011. Se nousi Yhdysvalloissa Billboard Hot 100 -listan sijalle 30. Kappale sai parhaan visuaaliselle medialle tehdyn laulun Grammy-palkinnon vuonna 2013. Kappale levytettiin uudelleen vuonna 2023 nimellä ”Safe & Sound (Taylor’s Version)”.

## Tyyli ja sanoitukset
”Safe & Sound” on rauhallinen ja surumielinen folkballadi. Kappaleessa on piirteitä myös alternative country -genrestä. Kappaleen sanoitukset saivat inspiraatiota *Nälkäpelin* tarinasta. Swiftin mukaan kappale kertoo empatiasta toisten kärsimystä kohtaan. Se on kirjoitettu Nälkäpelin päähenkilön Katniss Everdeenin näkökulmasta. Laulaja lohduttaa kappaleessa toista ihmistä sodan keskellä. Swift levytti soundtrackille myös toisen kappaleen, nopeatempoisen ”Eyes Open”, jonka tunnelma ja viesti ovat päinvastaisia kuin kappaleella ”Safe and Sound”.

## Vastaanotto
”Safe & Sound” nousi Yhdysvalloissa Billboard Hot 100 -listan sijalle 30. Isossa-Britanniassa kappale oli listasijalla 67 ja Australiassa sijalla 38. Single on myynyt Yhdysvalloissa ja Australiassa kaksinkertaista platinaa.

Kappale voitti parhaan visuaaliselle medialle tehdyn laulun Grammy-palkinnon vuonna 2013 ja oli ehdolla parhaan countryduo- tai ryhmäesityksen palkinnon voittajaksi. Se oli ehdolla myös parhaan kappaleen Golden Globe -palkinnon voittajaksi.

## Palkinnot
**Voitetut**
* Grammy, paras visuaaliselle medialle tehty kappale

**Ehdokkuudet**
* Grammy, paras duon tai ryhmän countryesitys
* Golden Globe, paras kappale
* Country Music Association Awards, vuoden kohokohta musiikissa
* CMT Music Awards, vuoden video
* CMT Music Awards, vuoden yhteistyövideo

## Musiikkivideo
Kappaleelle tehtiin musiikkivideo, jonka ohjasi Philip Andelman. Swift kulkee valkoisessa mekossa hautausmaalla ja karussa metsässä, jossa puut ovat pudottaneet lehtensä. Hän löytää matkijanärhipinssin, joka on viittaus *Nälkäpeliin*. Toisaalla The Civil Warsin Joy Williams ja John Paul White istuvat hämärässä mökissä ja laulavat takkatulen ääressä.

## Listasijoitukset

## Myyntipalkinnot

## Uusi levytys

### Tuotanto ja julkaisu
Vuonna 2023 Swift levytti kappaleen uudelleen nimellä  ”Safe & Sound (Taylor’s Version)”. The Civil Warsin Joy Williams ja John Paul White olivat mukana uudella levytyksellä, mutta eivät käyttäneet enää nimeä The Civil Wars, koska yhtye oli hajonnut aiemmin riitaisissa merkeissä. Kappaleen esittäjiksi on nyt nimetty Taylor Swift, Joy Williams ja John Paul White. 

Swift levytti vanhaa tuotantoaan uudelleen levy-yhtiökiistojen takia. Kappale julkaistiin suoratoistopalveluissa 17. maaliskuuta 2023. Uuden levytyksen tuottajina toimivat Swift, Christopher Rowe ja Paul Mirkovich.

### Listasijoitukset

## Lähteet

## Aiheesta muualla
* Safe & Sound -musiikkivideo
* Taylor Swift - Safe & Sound (Behind The Scenes) ft. The Civil Wars
* Safe & Sound (Taylor’s Version)